Zagreb, 9. svibnja 2018.g.

**Povjerenstvo za odlučivanje o sukobu interesa (u daljnjem tekstu: Povjerenstvo)** u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu ZSSI), **u predmetu Gorana Lovreca, općinskog načelnika Općine Gornji Mihaljevec,** pokrenutom Odlukom Povjerenstva broj: 711-I-79-P-179-17/18-03-17 od 11. siječnja 2018.g., na 10. sjednici održanoj dana 9. svibnja 2018.g., donosi sljedeću:

**ODLUKU**

1. **Dužnosnik Goran Lovrec, općinski načelnik Općine Gornji Mihaljevec, istovremenim obnašanjem navedene dužnosti i obavljanjem funkcije direktora trgovačkog društva Aquila d.o.o., počinio je povredu članka 14. stavka 1. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Goranu Lovrecu izriče se sankcija obustave isplate dijela neto mjesečne plaće u ukupnom iznosu od 2.000,00 kn, koja će trajati 4 mjeseca, a izvršit će se u četiri jednaka uzastopna mjesečna obroka, svaki u pojedinačnom iznosu od 500,00 kn.**

Obrazloženje

Povjerenstvo je na 205. sjednici, održanoj 11. siječnja 2018.g. donijelo odluku o pokretanju postupka za odlučivanje o sukobu interesa te rješenje o ispravku odluke o pokretanju postupka dana 4. svibnja 2018.g., Broj: 711-I-633-P-179-17/18-07-17, protiv dužnosnika Gorana Lovreca, općinskog načelnika Općine Gornji Mihaljevec, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije direktora trgovačkog društva Aquila d.o.o.

Odlukom o pokretanju postupka dužnosnik je pozvan da u roku od 15 dana od dana primitka odluke dostavi Povjerenstvu očitovanje na razloge pokretanja postupka kao i na ostale navode iz obrazloženja odluke. Dužnosnik je u otvorenom roku, zastupan po punomoćniku, odvjetniku Tomislavu Strniščaku iz Čakovca, podnio očitovanje u kojem u bitnome navodi da obnaša dužnost općinskog načelnika Općine Gornji Mihaljevec u mandatu 2017.g. – 2021.g., na koju je ponovno izabran 21. svibnja 2017.g. te da je istu dužnost obnašao i u prethodnom mandatu 2013.g. – 2017.g. kao i da za obnašanje navedene dužnosti prima mjesečnu naknadu u iznosu od 5.000,00 kn bruto temeljem Odluke o visini naknade za obnašanje dužnosti načelnika od 21. svibnja 2010.g. Također se iznosi da dužnosnik dužnost obnaša volonterski, bez zasnovanog radnog odnosa i da nije sporno kako obavlja funkciju direktora trgovačkog društva Aquila d.o.o. sa adresom sjedišta u Gornjem Mihaljevcu. Navedeno trgovačko društvo osnovala je dužnosnikova majka 1994.g., koja je ujedno u razdoblju od 11. travnja 1997.g. do 21. listopada 2008.g. obavlja funkciju direktorice istog kada odlazi u mirovinu te tada funkciju direktora započinje obavljati dužnosnik od 22. listopada 2008.g. pa sve do danas, i to u zasnovanom radnom odnosu na temelju kojeg ostvaruje prava iz mirovinskog i zdravstvenog osiguranja. Napominje se da je osnovna djelatnost trgovačkog društva Aquila d.o.o. pružanje knjigovodstveno-računovodstvenih usluga te da je poslove vođenja poslovanja obavljala njegova majka i dužnosnik, a potom i dužnosnik zajedno sa bračnim drugom i bratom. U 2015.g. trgovačko društvo imalo je dvoje zaposlenika, dužnosnika i njegova brata te se u 2016.g. u istom trgovačkom društvu zaposlila i njegova supruga.

Nadalje se navodi da trgovačko društvo Aquila d.o.o. nikada nije stupalo u poslovni odnos s Općinom Gornji Mihaljevec, posredno ili neposredno niti ima namjeru ostvarivanja takvog poslovnog odnosa te da je na službenim internetskim stranicama Općine Gornji Mihaljevec od 2013.g. objavljena objava, u smislu Zakona o javnoj nabavi, prema kojoj Općina ne smije sklapati ugovore o javnoj nabavi sa predmetnim poslovnim subjektom. Dužnosnik iznosi da je postupio transparentno jer je poduzeo sve potrebne radnje kako bi prevenirao sukob interesa na način da je obavijestio Povjerenstvo da je za vrijeme obnašanja dužnosti općinskog načelnika Općine Gornji Mihaljevec obavljao funkciju direktora trgovačkog društva Aquila d.o.o. za što je primao mjesečnu naknadu u iznosu od 3.900,00 kn, iz čega proizlazi kako nije ništa skrivao kada je to navodio u podnesenom izvješću o imovinskom stanju povodom ponovnog izbora na istu dužnost te da je u svrhu otklanjanja dvojbe mogućeg sukoba interesa zatražio od Povjerenstva mišljenje kako bi poduzeo sve potrebne radnje usklađivanja postupanja sa Zakonom. U očitovanju se predlaže prije donošenja odluke kojom se utvrđuje moguća povreda ZSSI-u održati usmenu raspravu kako bi se razjasnile sve činjenice i okolnosti te kako bi dužnosnik imao pravo usmeno izraziti svoje mišljenje u cijelosti.

Očitovanju je priložena Odluka koju je donijelo Općinsko vijeće Općine Gornji Mihaljevec 21. svibnja 2010.g. kojom se utvrđuje visina naknade za rad načelnika i zamjenika načelnika Općine Gornji Mihaljevec, a koja za općinskog načelnika iznosi 5.000,00 bruto te ispis sa službene internetske stranice Općine na kojoj je vidljiva objava prema kojoj na temelju odredbi Zakona o javnoj nabavi Općina Gornji Mihaljevec ne smije sklapati ugovore o javnoj nabavi s trgovačkim društvom Aquila d.o.o., objavljena sukladno priloženom dopisu o objavi javnog naručitelja Općina Gornji Mihaljevec, klasa: 011-01/13-01/4, urbroj: 2109/21-01-13-1 od 7. lipnja 2013.g., koju je potpisao dužnosnik Goran Lovrec.

Na zahtjev Povjerenstva, Općina Gornji Mihaljevec očitovala se dopisom klasa: 960-01/18-01/1, urbroj: 2109/21-01-18-1 od 23. ožujka 2018.g. u kojem se navodi da Općina u razdoblju od 2013.g. do danas nije stupala u poslovni odnos s trgovačkim društvom Aquila d.o.o.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi navedenog zakona, stoga je Goran Lovrec povodom obnašanja dužnosti općinskog načelnika Općine Gornji Mihaljevec, obvezan postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava.

Uvidom u podatke sudskog registra Trgovačkog suda u Varaždinu, utvrđeno je da je pod matičnim brojem subjekta 070030791 upisano trgovačko društvo AQUILA usluge, trgovina, društvo s ograničenom odgovornošću, čiji je jedini osnivač Nadica Lovrec, a funkciju direktora prema podacima upisanim u povijesni izvadak za navedeno trgovačko društvo od 2008.g. u kontinuitetu je obavljao dužnosnik Goran Lovrec, pri čemu je upis prestanka obavljanja iste funkcije u sudski registar upisan dana 10. travnja 2018.g. Na dan donošenja ove odluke kao direktor je upisana Danijela Lovrec-Blešć.

Dužnosnik je u izvješću o imovinskom stanju kojeg je podnio Povjerenstvu povodom ponovnog izbora na dužnost općinskog načelnika Općine Gornji Mihaljevec u mandatu 2017.g.–2021.g. naveo da je tijekom obnašanja navedene dužnosti u mandatu 2013.g.–2017.g. obavljao funkciju direktora navedenog trgovačkog društva za što je primao mjesečnu naknadu u iznosu od 3.900,00 kn neto.

Na temelju analizirane dokumentacije i navoda očitovanja, utvrđeno je da je dužnosnik Goran Lovrec, kroz cijelo razdoblje obnašanja dužnosti općinskog načelnika Općine Gornji Mihaljevec od 2013.g. istovremeno obavljao funkciju direktora trgovačkog društva Aquila d.o.o. te da je u nadležnom sudskom registru dana 10. travnja 2018.g. izvršen upis iz kojeg proizlazi da dužnosnik više ne obavlja navedenu funkciju, ali iz očitovanja Općine proizlazi kako nije postojao poslovni odnos između Općine Gornji Mihaljevec i istog trgovačkog društva te da je u smislu Zakona o javnoj nabavi okolnost ograničenja nastanka poslovnog odnosa bila javno dostupna u razdoblju od 2013.g. do danas.

Za samo utvrđenje povrede ZSSI-a nije relevantno je li dužnosnik u izvješću koje je podnio Povjerenstvu naveo okolnosti koje upućuju na moguću povredu ZSSI-a ili je Povjerenstvo na koji drugi način, uvidom u podatke javnog registra ili iz saznanja stečenih iz medija bilo upoznato s navedenim okolnostima mogućeg kršenja Zakona, kao što niti činjenica da se radi o poslovnom subjektu u vlasništvu člana njegove obitelji ne utječe na zakonitost postupanja, jer ZSSI beziznimno zabranjuje dužnosnicima obavljanje funkcije direktora trgovačkog društva te obavljanje poslova upravljanja u poslovnim subjektima, bez obzrira tko je osnivač trgovačkog društva. Naime, dužnosnikova je obveza u obrascu izvješća točno i istinito navesti sve činjenice u za to predviđene rubrike te se ne može pozivati na okolnost točnog popunjavanja izvješća o imovinskom stanju kao onu koja bi otklonila protupravno stanje čija je nedopuštenoj jasno propisana.

Slijedom navedenog, utvrđeno je iz zaprimljene dokumentacije, podataka javnog registra te samog očitovanja dužnosnika da je dužnosnik počinio povredu članka 14. stavka 1. ZSSI-a.

Člankom 44. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kn vodeći računa o težini i posljedicama povrede Zakona.

Prilikom donošenja odluke o visini sankcije Povjerenstvo je ocijenilo sve okolnosti iz kojih proizlaze težina i posljedice utvrđene povrede ZSSI-a. Kao okolnost koja opravdava izricanje sankcije obustave isplate dijela neto mjesečne plaće, Povjerenstvo je cijenilo duljinu trajanja povrede kroz razdoblje od 5 godina. Kao okolnost koja umanjuje težinu povrede odredbi ZSSI-a te opravdava izricanje blaže sankcije unutar zakonom propisanog raspona, Povjerenstvo je ocijenilo činjenicu da dužnosnik volonterski obnaša dužnost općinskog načelnika Općine Gornji Mihaljevec kao i da u razdoblju obnašanja navedene dužnosti nije postajao poslovni odnos između navedene Općine i trgovačkog društva u kojem obavlja funkciju direktora te da je nakon pokretanja postupka razriješio povredu ZSSI-a obzirom da više ne obavlja funkciju direktora trgovačkog društva Aquila d.o.o.

Cijeneći navedene okolnosti, Povjerenstvo smatra da je za opisanu povredu primjerena sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati 4 mjeseca, a izvršit će se u četiri jednaka uzastopna mjesečna obroka, svaki u pojedinačnom iznosu od 500,00 kn.

Slijedom svega navedenog, odlučeno je kao u izreci ove Odluke.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Goran Lovrec, elektronička dostava
2. Objava na internetskoj stranici Povjerenstva
3. Pismohrana